钦定古今图书集成/明伦汇编/氏族典/第151卷 > 《廖用贤尚友录》 > 袁宪
## 钦定古今图书集成/明伦汇编/氏族典/第151卷 > 《廖用贤尚友录》 > 袁宪

按《陈书袁宪传》，“宪字德章，尚书左仆射枢之弟也。年
十四，被召为国子正言生，寻举高第，以贵公子选尚
南沙公主，即梁简文之女也。大同元年，释褐秘书郎。
太清二年，迁太子舍人。侯景寇逆，宪东之吴郡。敬帝
承制，征授尚书殿中郎。高祖作相，除司徒户曹。永定
元年，授中书侍郎。太建元年，除给事黄门侍郎。二年”，
转尚书吏部侍郎，寻除散骑常侍，侍东宫。三年，迁御
史中丞，领羽林监。宪详练朝章，尤明听断，至有狱情
未尽而有司具法者，即伺闲暇，常为上言之，其所申
理者甚众。五年，入为侍中。六年，改授明威将军、南康
内史。秩满，除散骑常侍，兼吏部尚书。十三年，迁右仆
射，参掌选事。先是宪长兄《简懿子》为左仆射，至是宪
为右仆射。台省内目简懿为大仆射，宪为小仆射，朝
廷荣之。及高宗不豫，宪与吏部尚书毛喜俱受顾命。
寻除侍中、信威将军、太子詹事。至德元年，太子加元
服二年，行释奠之礼。宪于是表请解职，后主不许，给
扶二人，进号云麾将军，置佐史。皇太子颇不率典训，
宪手表陈谏凡十条，皆援引古今，言辞切直。太子虽
外示容纳，而心无悛改。后主欲立宠姬张贵妃子始
安王为嗣，尝从容言之，吏部尚书蔡征顺旨称赏。宪
厉色折之曰：“皇太子国家储嗣，亿兆宅心，卿是何人，
轻言废立！”夏竟废太子为吴兴王。后主知宪有规谏
之事，叹曰：“袁德章实骨鲠之臣。”即日诏为尚书仆射。
祯明元年，隋军来伐，朝士稍各引去，惟宪卫侍左右。
后主投下井中，宪拜哭而出。京城陷，入于隋。授使持
节、昌州诸军事、开府仪同三司。十八年，卒。长子承家。